kardosdrur/scandi-wiki huggingface dataset:
Høegh-Guldberg

Høegh og Høegh-Guldberg er en dansk borger- og adelsslægt. Slægten føres tilbage til handelsmand i Horsens Peder Jørgensen Flensborg (ca. 1649-1714), hvis hustru Barbara Nielsdatter Høg tilhørte en sønderjysk slægt Høegh (Hoech). Deres søn, købmand og bedemand i Horsens Jørgen Pedersen Høg (1683-1751) var fader til provst, professor Niels Høegh (1734-1806), provst Hans Jørgen Christian Høegh (1738-1805) og gehejmestatsminister Ove Høegh-Guldberg (1731-1808), der 11. oktober 1777 optoges i adelsstanden med navnet Høegh-Guldberg. Han var fader til forfatter Frederik Høegh-Guldberg (1771-1852) — hvis sønner var højesteretssagfører Ove Emmerich Høegh-Guldberg (1798-1843) og kunstfyrværker Hans Jørgen Christian Høegh-Guldberg (1802-1879) — til litterat Peder Høegh-Guldberg (1776-1809), generalløjtnant, forfatteren Christian Høegh-Guldberg (1777-1867) og oberst Julius Høegh-Guldberg (1779-1861). Dennes sønner var etatsråd, dr. med. Ove Christopher Høegh-Guldberg (1805-1869), maleren Emmerik Lucian Høegh-Guldberg (1807-1881) og overretssagfører og medlem af Folketinget Christopher Julius Emil Høegh-Guldberg (1842-1907), som var fader til lægen Ove Høegh-Guldberg (1853-1920). Denne var fader til lægen og modstandsmanden Ove Høegh-Guldberg (1905-1987).

Den australske biolog Ove Hoegh-Guldberg (født 1959) er et nulevende medlem af slægten.

Guldberg 
Ove Høegh-Guldberg (1731-1808) antog allerede som barn navnet Guldberg efter sin moder, Helene Dorthea Ovesdatter Guldberg (ca. 1697-1742), hvis broder var præsten Dines Ovesen Guldberg (1697-1758), der var præst i Gylling Sogn. Slægten Guldberg har taget navn efter Guldbjerg Sogn på Fyn. Denne slægt omfatter bl.a. blindelæreren Carl Edvard Lemming Guldberg (1823-1905) og hans broder Ludvig August Friborg Guldberg (1834-1912) og minister Ove Guldberg (1918-2008).

Slægten findes også i Norge, hvor præsten Carl August Guldberg var fader til matematikeren og fysikeren Cato Maximilian Guldberg (1836-1902), til anatomen Gustav Adolph Guldberg (1854-1908) og til matematikeren Axel Sophus Guldberg (1838-1913).

Kilder 
 Albert Fabritius, "Høegh, Høegh-Guldberg", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
 Danmarks Adels Aarbog, XLVIII, 1931, II, s. 123-36.
 Personalhistorisk Tidsskrift, V, 1884, s. 169-175; 7. række, IV, 1920, s. 51-69; VI, 1921, s. 142-150.

Adelsslægter fra Danmark
Indfødsretten

Indfødsretten (også Indfødsretten af 1776 eller Forordning af 15. januar 1776) er en lov udstedt under Ove Høegh-Guldbergs styre, der gav fortrinsret til statslige embeder til statens egne borgere.

Indfødsretten af 15. jan. 1776 fremkaldtes af reaktionen mod Struensees fortrinsvis tyske regimente. Denne lov, der skyldtes Joachim Otto Schack-Rathlou og Høegh-Guldberg og udstedtes ved kgl. kabinetsordre uden om Statsrådet, havde til hensigt at sætte bom for den uskik, at landets embeder i et urimeligt omfang blev givet bort til udlændinge, fortrinsvis af tysk oprindelse, og den slog derfor fast, at det fra nu af skulle være en nødvendig egenskab for at få embeder i kongens riger og lande, at den pågældende var født i riget (Danmark, Norge og Holsten med underliggende lande) eller på grund af særlige forhold kunne opfattes som "lige med Indfødte". 

Denne lov betegnede sig selv i efterskriften som en "Grund-Lov" og for så vidt med rette, som den fik grundlæggende betydning, idet nu den vigtigste rettighed, som borgerne under enevældens statsskik kunne få, retten til embede i landet forbeholdtes alene en vis klasse danske statsborgere, nemlig de indfødte. 

Desuden bestemte denne lov første gang nærmere, hvem der retlig skulle anses for indfødte. Derunder faldt nemlig efter loven ikke blot de, der bogstaveligt var fødte i landet, men også de, der var fødte i udlandet af indfødte undersåtter, som på rejser eller for den kongelige tjenestes skyld var ude af landet, og desuden skulle også visse fremmede, skønt de ikke var fødte i landet, regnes lige med indfødte, når de søgte og fik naturalisationsbrev af kongen.

Videre end til at give indfødte undersåtter eneret til embeder samt med hensyn til adelige damer eneret til klostre i landet gik indfødsretten af 1776 dog ikke, og den ændrede derfor i og for sig ikke den tidligere opfattelse, hvorefter erhvervelse af fast bopæl i landet var nødvendig for, men også tilstrækkelig til at blive dansk undersåt og dansk statsborger.

Eksterne henvisninger 
 Forordning om Indfødsret for Embedsmænd 15. januar 1776 på Danmarkshistorien.dk

Danmark i 1700-tallet
Danmarks love
Makhnobevægelsen

Makhnobevægelsen ( Makhnovshchina; officielt Ukraines Revolutionære Oprørshær ()) var en anarkistisk militær enhed i Ukraine bestående af primært bønder og arbejdere, der var under kommando af anarkisten Nestor Makhno under Den russiske borgerkrig i 1917-1922.

Bevægelsen støttede militært de "frie sovjetter" og  de libertarianske kommuner i det Frie Territorium (i det nuværende østlige Ukraine) i et forsøg på at oprette et statsløst libertariansk-kommunistisk samfund fra 1918 til 1921 under Den ukrainske revolution.

Bevægelsen kæmpede i begyndelsen af urolighederne i Ukraine mod både Den hvide hærog Den røde hær, men indgik i 1920 en fredsaftale med bolsjevikkere og sovjetregeringen i Moskva, hvorefter Makhnobevægelsen udførte afgørende militæroperationer i Ukraine og på Krim i nedkæmpningen af den hvide hær og kosakkerne. Kort efter nedkæmpningen lod Sovjetunionen Maknobevægelsens ledere arrestere og henrettede dem. Nestor Makhno nåede dog at flygte. Kort efter nedkæmpede Sovjetunionen de resterende rester af bevægelsen.

Anarkisme
Ukraines historie
Nordsamisk

Nordsamisk er et samisk og finsk-ugrisk sprog som tales i Norge, Sverige, Finland og Rusland af omkring 15.000-25.000 mennesker. Det er i slægt med finsk og estisk.

Nordsamisk er i dag officielt sprog i to fylker og seks kommuner i Nordnorge:
 Kautokeino/Guovdageaidnu i Finnmark
 Karasjok/Kárášjohka i Finnmark
 Nesseby/Unjárgga i Finnmark
 Tana/Deatnu i Finnmark
 Porsanger/Porsáŋgu i Finnmark
 Kåfjord/Gáivuotna i Troms

Samer født før ca. 1977 har ikke lært at skrive samisk (efter dagens retskrivning) i skolen, så det er først i de seneste år, at der er blevet rekruteret skrivekyndige samer til administrative stillinger.

Eksterne henvisninger 

  Maskinoversættelse nordsamisk til norsk

Samiske sprog
Sprog i Norge
Sprog i Sverige
Sprog i Finland
Kim Rhodes

Kimberly "Kim" Rhodes (født 7. juni 1969) er en amerikansk skuespillerinde, sikkert bedst kendt for sine roller som "Cindy Harrison" i de to sæbeoperaer: Another World og As the World Turns og Carey Martin i Disney Channels sitcom Zack og Codys Søde Hotelliv, hvor hun spillede moderen til tvillingerne, Zack og Cody (Dylan og Cole Sprouse).

Eksterne henvisninger 

 

Tv-skuespillere fra USA
Benzin

Benzin er en blanding af forskellige kemiske forbindelser, primært kulbrinter med 4-12 kulstofatomer per molekyle. Det benyttes som drivmiddel i højtydende forbrændingsmotorer. Benzin er flydende ved normal temperatur og tryk. Benzin er meget brandfarlig, da benzindampe er meget flygtige og letantændelige.

Benzin er et af produkterne ved olieraffinering og udvindes fra råolie. Når benzin bruges som drivmiddel, er det ikke helt rent, men tilsat en række stoffer for at forbedre dens egenskaber. Det såkaldte oktantal benyttes til at angive, hvor gode disse egenskaber er.

Benzin benyttes også til at rense fedtede og klistrede overflader i husholdningen; til dette anvendes normalt en særlig formel som kaldes rensebenzin, primært bestående af n-heptan.

Navnet 
Det var den tyske kemiker Eilhard Mitscherlich der fandt på ordet benzin. Han brugte ordet om det kemiske stof, der senere er blevet kendt som benzen. Da bilen blev opfundet, blev benzin handelsbetegnelsen for brændstoffet til bilens motor. Dengang udgjorde det kemiske stof benzen en stor del af indholdet i benzin og havde til formål at øge oktantallet. I dag bruges benzen atter som additiv (1 %) i motorbenzin efter, at man er gået væk fra det forurenende blyholdige benzin.

Navnet "benzin" er ikke relateret til Carl Benz, der i 1885 byggede verdens første i praksis anvendelige personbil.

Liste over benzintyper 
 Blyfri benzin
 Knallertbenzin (benzin for totaktsmotorer; er tilsat olie)
 Rensebenzin
 Blyholdig benzin

Referencer 

Fossile brændstoffer og brændsler
Kulbrinter
Råolie
Samesløjd

Samesløjd omfatter sløjd og husflid hos samerne, både som aktivitet og om de færdige produkter; men ordet bruges også om fremstillingen af samiske etnografika i sløjdundervisningen som en kulturteknik.

Samesløjd, duodji eller samiduodji, har som materielt udgangspunkt Lapland samt samernes hverv som nomader med renflokke. Materialerne er således skind, gevir og knogler fra rensdyr samt træ, bark og rødder fra lokale træer. Ja sågar fremstilling af tråde af renernes muskelfibre nævnes som materiale til tekstilsløjd. 

Et vigtigt kendetegn ved original samesløjd er imidlertid også en nedarvet kunstnerisk tradition for materialernes forarbejdning. Der er således mønstre, der er nedarvet i generationer, og som er specielt samiske, således at en typisk samekniv ikke kun har skæfte af naturmaterialer fra rensdyr og birketræ og -bark, men også en særlig samisk udsmykning.

Blandt samesløjdprodukterne kan nævnes sameknive, barkæsker, bægre, nålehuse — og i øvrigt alt, hvad samerne har haft brug for i deres hverdag. De produkter, der er lavet af birkebark, kaldes også barksløjd, näverslöjd.

Siden 1606 har der været samemarked i Jokkmokk i Nordsverige. Nu er det blevet en turistattraktion. Derfor kan nogle af de tilbudte produkter godt være af lavere kvalitet, fordi de er baseret på turister; men man kan selvfølgelig også finde produkter af god samisk kvalitet, og i vore dage koster de derefter; men anderledes kan det vel næppe være.

Referencer 

Sløjd
Husflid
Kunsthåndværk
Kulturteknik
Samer
Jeffree Star

Jeffree Star (født Jeffrey Steininger, 15. november 1985) er en amerikansk model, modedesigner, makeupartist og singer-songwriter, DJ, og bosat i Hidden Hills, Californien.
Han startede sin musikkarriere på MySpace med over 25 millioner lyttede til hans udgivet musik.
Han er kendt for sin mode linje og hans ikke-normative og gender bender-udseende og personlighed, idet han kalder sig for "Queen of the Internet" og "CUNT: Queen Of the Beautifuls".

Biografi
Jeffree Star blev født i Los Angeles. Hans far døde, da han var 6 år gammel, efterfølgende var han alene med sin sin mor, en model, der ofte gik på opgaver. Som barn begyndte Star at eksperimentere med sin mors makeup og overbeviste hende om at lade ham have det på i skole. Efter skolen flyttede han til Los Angeles, hvor han ekseprimenterede med makeup, modelbilleder, og lavede musik i ny og næ.

Eksterne henvisninger 

Modeller fra USA
Faaborgegnens Efterskole

Faaborgegnens Efterskole er en grundtvig-koldsk efterskole i Faaborg-Midtfyn Kommune, der tilbyder undervisning for 9. og 10. klasse elever i niveauinddelt undervisning. Skolen optager hvert år 125 elever, hvoraf størstedelen består af elever på folkeskolens 10. klassetrin. Skolen er beliggende i Horne mellem Faaborg og Bøjden med udsigt over Faaborg Fjord.

Skolen blev etableret af Michael Thagaard og Niels Brunse, der fik idéen om at skabe en skole, hvor fysisk handicappede kunne få et efterskoleophold side om side med andre unge. De fysisk handicappede udgør ca. 10% af antallet af elever. Da bygningerne, der før husede et plejehjem, blev ledige, blev efterskolen indrettet, og i august 2003 blev de første 80 elever optaget. Siden da er skolen udvidet, bl.a. med en idrætshal.
Både Niels Brunse og Michael Thagaard har forladt skolen, Brunse forlod i 2013 og Thagaard i 2018. I dag er det Simon Voetmann, der er forstander.

Eksterne henvisninger 
 Faaborgegnens Efterskoles hjemmeside 

Efterskoler
Bygninger, konstruktioner og anlæg i Faaborg-Midtfyn Kommune
Etableret i 2003
Hedenskab

Hedenskab, hedendom eller paganisme er betegnelsen for en religion udover kristendommen, jødedommen og islam.

Definition 
Hedenskab bliver ofte betragtet som synonymt med vantro. Vantro bruges nedsættende om folk af en anden religiøs tro. Hedenskab kan også opfattes som noget positivt.

Etymologien er usikker, men det danske ord stammer fra angelsaksisk hæðen "hedning". En rimelig formodning er, at en hæðen betyder en (forbryder), som bor ude på heden, modsat normale mennesker, som bor i huse og landsbyer. Det vil i så fald henvise til den skik, at man begraver forbrydere uden for kirkegården, fordi de er hedninge.

En anden forklaring lyder på, at det ved overgangen til kristendommen ofte var tilfældet, at folk på landet (på heden) var bagud, dvs. troede på de gamle religioner. På samme måde kommer det engelske ord for hedenskab "paganism" af latin "paganus", der betyder en, der bor på landet.

Hovedtræk 

Hedensk er en betegnelse for religioner, der ikke bekender sig til den gud, som jøderne, de kristne og muslimerne (abrahamitiske religioner) dyrker. Hedensk er en betegnelse, der hæftes på de traditionelle religioner af de missionerende monoteistiske religioner, der betragter de ældre religioner som et afgudsdyrkning, der skal fordrives. Ordene hedning og hedensk (egentlig "en der bor i uopdyrket land") betegner egentlig en bagstræberisk landbo (ligesom det latinske pagānus) og opfattes nedsættende.
 Græsk-romersk hedenskab. De olympiske guder var genstand for aktiv dyrkelse gennem hele antikken, selv om de dannede og filosofferne var tilbøjelig til ikke at tage de gamle myter (som hos Homer) alt for bogstaveligt. Kejser Theodosius forbød i 394 e. Kr. hedenskaben inden for Romerrigets grænser.
 Keltisk hedenskab. Druidernes religion, der praktiseredes i Vest- og Mellemeuropa og på de Britiske Øer i oldtiden (ca. 600 f.Kr. - 400 e.Kr.). De romerske myndigheder bekæmpede druidernes hemmelighedsfulde og politisk aktive samfund.
 Germansk hedenskab kan inddeles i: 1) kontinental hedenskab (i Tyskland, Nederlandene, Belgien, osv.), 2) angelsaksisk hedenskab (England) og 3) skandinavisk hedenskab eller asetro. Sidstnævnte forsvandt i løbet af det 10.-13. århundrede, selv om mange levn levede videre i folkereligionen helt op til vor tid.
 Hinduisme. Indernes hedenskab, der går tilbage til den vediske religion, er stadig en levende religion på trods af buddhismens og islams intense mission i Sydasien.

Nyhedenskab/neopaganisme 
I nyere tid er hedenskabet blevet genoplivet ofte i bevidst opposition til kristendommen, og tilhængere har dannet forskellige organiserede trossamfund, f.eks. det danske Forn Siðr. Dette kaldes også nyhedenskab.

Kilder/referencer

Eksterne henvisninger 

 Bornholms Museum: Hedensk jul  Citat: "...Den dag i dag er de flestes julefejring en blanding af hedenske og kristne skikke...julebukken er faktisk et symbol på fanden [ifølge kristendommen]..."

Religion
Religionsvidenskab
Comedy Kuren

Comedy Kuren er en tv-serie på 12 afsnit, der blev sendt på Kanal 5 i efteråret 2008. Serien omhandler Henrik Bruhn Kristensen, som med hjælp fra stand-up komikeren Anders Matthesen skal forberede et one-man show i Falconer Salen 12 måneder senere. Missionen går desuden ud på, at Henrik Bruhn, der er stærkt overvægtig ved seriens begyndelse, skal tabe sig 100 kg inden det endelige show. Undervejs skal han også desuden konfronteres med sin fortid, hvor han har snydt en række mennesker. I det endelige program laver han et one-man show om hele processen.

Eksterne henvisninger 
 www.comedy-kuren.dk 
 

Programmer på SBS TV
Standupcomedy
Anders Matthesen
Dokumentarserier fra Danmark
Danske tv-serier fra 2000'erne
Peter Brüchmann

Peter Brüchmann (født 6. september 1963 i Svenstrup) er en dansk journalist,  kommentator, foredragsholder og direktør i rådgivningsvirksomheden 2020 by Brüchmann. Var i perioden 2008-2012 ansvarshavende chefredaktør for dagbladet B.T.

Baggrund og karriere

Han er journalist fra Danmarks Journalisthøjskole i 1989 og var i praktik på Horsens Folkeblad. Han startede sin karriere på Fyens Stiftstidende, hvor han var fra 1989-90. Herefter var han i perioden 1991-1995 sportsjournalist på Ekstra Bladet, og her blev han i 1993 sammen med Jakob Kvist nomineret til Cavlingprisen for den afslørende artikelserie ”Den Lukkede Liga” om skuffekontrakter og sorte penge i professionel fodbold. Fra 1996-1998 var han sportsreporter hos TV 2/Sporten og fra 1998-1999 souschef på sportsredaktionen på Berlingske Tidende. I perioden 1999-2007 var han sportschef på dagbladet B.T. Han blev fra d. 1.12.2007 Konstitueret chefredaktør på B.T., hvor han efterfulgte Arne Ullum og Ansvarshavende chefredaktør fra 4. marts 2008. Denne post havde han frem til 1. marts 2012, hvor han overlod posten som ansvarshavende chefredaktør til det hidtidige medlem af chefredaktionen, Olav Skaaning Andersen. I 2012 stiftede han virksomheden 2020 by Brüchmann, hvor han er direktør.

Eksterne henvisninger
Officiel hjemmeside

Referencer

Personer fra Aalborg
Journalister fra Danmark
Chefredaktører fra Danmark
Ansatte ved TV 2
Personer i Kraks Blå Bog
Journalister ved BT
Journalister ved Berlingske
Sven Ove Gade

Sven Ove Gade (født 25. oktober 1935) er en dansk forfatter og tidligere chefredaktør for Ekstra Bladet. Han er gift med journalist Jonna Gade.

Gade er uddannet cand.merc. og har bl.a. været underdirektør i Industrirådet og politisk redaktør på Politiken. I 1965 var han med til at stifte partiet Liberalt Centrum. Han blev chefredaktør for Ekstra Bladet i 1976, hvor han efterfulgte Victor Andreasen, som var chefredaktør 1972-1976, og sad helt frem til 2000, hvor han blev efterfulgt af Hans Engell. Siden har han forfattet en lang række bøger samt skrevet til en række andre medier.

Bibliografi 
 Unge liberale (red.) (1964)
 Nordisk Union? (1968)
 For og imod EF (s.m. Ejler Koch) (1972)
 Oliekrisen – fup eller fakta (1974)
 Fløjlsmaverne – et opgør med den politiske klasse (1999)
 Ulanen. En biografi om Victor Andreasen (2002)
 Frode. En biografi om Frode Jakobsen (2004)
 Tag et brækmiddel! Folkekirken og missionsbefalingen (2006)
 Elefanten. En biografi om Flemming Juncker (2007)
 Journalisten. En biografi om Henrik Cavling (2009)
 Toldstrup. En biografi om en modstandshelt (2011)
 Faldskærmschefen. Flemming B. Muus - helt og skurk (2014)

Noter 

Chefredaktører fra Danmark
Økonomer fra Danmark
Faglitterære forfattere fra Danmark
Journalister ved Politiken
Journalister ved Ekstra Bladet
Dansksprogede forfattere fra Danmark
Al-Aqsa Martyrernes Brigade

Al-Aqsa Martyrernes Brigade (Arabisk: كتائب شهداء الأقصى) er en koalition af palæstinensiske militser på Vestbredden. Gruppens navn henviser til Al-Aqsa-moskéen i Østjerusalem. I modsætning til andre palæstinensiske militante grupper, som f.eks. Hamas, er Al-Aqsa Martyrernes Brigade ikke islamister. De har tidligere sympatiseret med Fatah. Gruppen er udpeget som en terrorgruppe, i Israel, USA, Canada, EU og Japan.

Terrorgrupper
Organisationer fra Palæstina
Tvis Mølle

Tvis Mølle er en vandmølle beliggende nær det tidligere Tvis Kloster og ca. 4 kilometer fra Holstebro. Møllen har ligget på sit nuværende sted siden prins Buris' tid. Møllen er ejet af Holstebro Kommune som købte den i 1993. Samtidig med købet gennemgik møllen en omfattende restaurering. Møllen bruges i dag som ekstern udstilling for Holstebro Museum

Kilde 
 Holstebro museum: Tvis Mølle 

Bygninger, konstruktioner og anlæg i Holstebro Kommune
Vandmøller i Danmark
Eichenau

Eichenau er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern.

Weblinks 

 Pfefferminzmuseum Eichenau
Emmering (Landkreis Fürstenfeldbruck)

Emmering er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern.

Geografi 
Emmering grænser i nordvest til kreishovedstaden Fürstenfeldbruck og ligger ca. 25 km vest for München. Til kommunen hører landsbyerne Fett- og Dürr-Emmering, Untere Au, Tonwerk og Roggenstein.

Emmering gennemløbes af Amper, og to broer over floden forbinder de to dele. Rådhus, skole og fodboldstadion ligger på en ø i floden. Området Hölzl er et beskyttet (Landschaftsschutzgebiet) rekreationsområde som Amper snor sig igennem.
Henry James

Henry James (15. april 1843 – 28. februar 1916) var en amerikanskfødt britisk forfatter. Han tilbragte store dele af sit liv i Europa og blev britisk statsborger kort før sin død. Han var bror til filosoffen og psykologen William James.

Eksterne henvisninger 

 
 The Henry James Scholar's Guide to Web Sites 
 

Romanforfattere fra USA
Romanforfattere fra Storbritannien
Pastor

Pastor er en betegnelse for en præst indenfor kristendommen. Betegnelsens udbredelse afhænger af tid, sted og kirkeretning, men den er især almindelig indenfor protestantiske kirker.

Pastor betyder "hyrde" på latin, og brugen af denne betegnelse genfindes flere steder i Bibelen, bl.a. i Jeremias' Bog 3,15 og Paulus' Brev til Efeserne 4,11.

Se også 
 Sognepræst
 Pastor emeritus

Kirkelige titler
Herlev IF Fodbold

Herlev Idrætsforening – Fodboldafdeling (forkortet Herlev IF, HI Fodbold, HI) er en dansk fodboldklub beliggende i den nordvestlige københavnske forstad, Herlev. Klubben, hvis 1. seniorhold deltager i , og afvikler deres hjemmebanekampe på Herlev Stadion, er medlem af lokalunionen Sjællands Boldspil-Union (SBU) under Dansk Boldspil-Union (DBU). Fodboldafdeling fungerer i dag som en underafdeling af Herlev Idrætsforening (HI), der siden 1949 har været paraplyorganisation for næsten samtlige idrætsklubber i Herlev Kommune.

Herlev IF blev stiftet 12. Maj 1923 og har over 600 medlemmer fra Mikro-Fodbold til Grand Masters

Eksterne henvisninger 
 Herlev IF Fodbolds officielle hjemmeside
 Herlev IF Fodbolds hjemmeside for 1. senior

Fodboldklubber under DBU Sjælland
IF Fodbold
Etableret i 1923
John Updike

John Hoyer Updike (18. marts 1932 i Reading, Pennsylvania – 27. januar 2009 i Beverly, Massachusetts) var en amerikansk forfatter og digter.

Hans værker blev udgivet i The New Yorker siden 1954. Han vandt Pulitzerprisen for Rabbit is Rich i 1981 og for Rabbit at Rest i 1990.

Udvalgt bibliografi

Romaner 
 Rabbit, Run (1960), da. Hare Hop (1963)
 Rabbit Redux (1971)
 Rabbit Is Rich (1981)
 The Witches of Eastwick (1984, filmatiseret 1987)
 Rabbit At Rest (1990)
 Gertrude and Claudius (2000, en forløber til Hamlet)
 Rabbit Remembered (2001)
 Terrorist (2006), samme titel på dansk

Romanforfattere fra USA
Pulitzerprismodtagere
Digtere fra USA
Restaurant Copenhagen Corner

Restaurant Copenhagen Corner var en restaurant beliggende i Rådhusarkaden på hjørnet af Vesterbrogade og H.C. Andersens Boulevard umiddelbart overfor Rådhuspladsen i Indre By, København. 

Restaurantens køkken var klassisk dansk/fransk, og menukortet indeholdt bl.a. smørrebrød. Restauranten blev renoveret i 2008 og ejedes af NP Hotels. Restauranten lukkede i forbindelse med renoveringen af Industriens Hus.

Eksterne henvisninger 
 Restaurant Copenhagen Corners hjemmeside

Værtshuse og spisesteder i København
Indre By (København)
Rådhusarkaden

Rådhusarkaden var et butikscenter der lå i Industriens Hus på hjørnet af Vesterbrogade og H.C. Andersens Boulevard i Indre By, København.

Centret rummede bl.a. Restaurant Copenhagen Corner, et Irma-supermarked samt biografen Metropol, der blev drevet af Nordisk Film. Såvel biografen som centret blev midlertidigt nedlagt i 2010 i forbindelse med ombygningen af Industriens Hus. Det blev genåbnet 10. juni 2013 med butikker men ikke som et arkadestrøg.

Noter 

Indkøbscentre i København og omegn
Vesterbro